b'\n_START_ARTICLE_\nKarolis II Rumunas\n_START_SECTION_\nBiografija\n_START_PARAGRAPH_\nKil\xc4\x99s i\xc5\xa1 Hohencolern\xc5\xb3-Zigmaringen\xc5\xb3 dinastijos. T\xc4\x97vas Ferdinandas I, motina Marija i\xc5\xa1 Saks\xc5\xb3-Koburg\xc5\xb3 ir Gotos.\n_START_SECTION_\n\xc5\xa0eima\n_START_PARAGRAPH_\n1918 m. rugpj\xc5\xab\xc4\x8dio 31 d. Odesoje ved\xc4\x97 Rumunijos generolo dukr\xc4\x85 Joan\xc4\x85 Marij\xc4\x85 Valentin\xc4\x85 (\xe2\x80\x9eZizi\xe2\x80\x9c) Lambrino. Su ja susilauk\xc4\x97 s\xc5\xabnaus Mir\xc4\x8dios Grigaliaus Karolio Lambrino. Ta\xc4\x8diau 1919 m. teismas \xc5\xa1i\xc4\x85 santuok\xc4\x85 anuliavo. Antroji \xc5\xbemona (ved\xc4\x97 1921 m. kovo 10 d.) Graikijos ir Danijos princes\xc4\x97 Elena. S\xc5\xabnus Mykolas I, Rumunijos karalius.\n_START_SECTION_\nValdymas\n_START_PARAGRAPH_\n1925 m. su meilu\xc5\xbee Magda Lopesku i\xc5\xa1vyko \xc4\xaf kelion\xc4\x99 po u\xc5\xbesienio \xc5\xa1alis, kilus skandalui priverstas atsisakyti \xc4\xafp\xc4\x97dinyst\xc4\x97s teisi\xc5\xb3 i\xc5\xa1vyko \xc4\xaf Pary\xc5\xbei\xc5\xb3. 1927 m. mirus Ferdinandui I karaliumi tapo jo \xc5\xa1e\xc5\xa1iametis s\xc5\xabnus Mykolas I. 1930 m., pasinaudoj\xc4\x99s politiniu nestabilumu ir Mykolo I ma\xc5\xbeametyste, sugr\xc4\xaf\xc5\xbeo ir parlamentui pritarus u\xc5\xbe\xc4\x97m\xc4\x97 sost\xc4\x85._NEWLINE_1938 m. \xc4\xafved\xc4\x97 autoritarin\xc4\x99 diktat\xc5\xabr\xc4\x85. Buvo panaikinta 1923 m. demokratin\xc4\x97 konstitucija, u\xc5\xbedrausta politini\xc5\xb3 partij\xc5\xb3 veikla ir kt. Rumunijai 1940 m. liepos \xe2\x80\x93 rugpj\xc5\xab\xc4\x8dio m\xc4\x97n. praradus Transilvanij\xc4\x85, kuri\xc4\x85 u\xc5\xbe\xc4\x97m\xc4\x97 Vengrija ir Besarabij\xc4\x85 bei \xc5\xa1iaur\xc4\x97s Bukovin\xc4\x85, kurias u\xc5\xbe\xc4\x97m\xc4\x97 TSRS, ministras pirmininkas Jonas Antonesku privert\xc4\x97 j\xc4\xaf 1940 m. rugs\xc4\x97jo m\xc4\x97n. atsisakyti sosto ir emigruoti._NEWLINE_Gyveno Piet\xc5\xb3 Amerikoje. 1947 m. Rio de \xc5\xbdaneire ved\xc4\x97 Magd\xc4\x85 Lupesku. Nuo 1953 m. gyveno Portugalijoje, ten ir mir\xc4\x97. Buvo palaidotas Nacionaliniame panteone Lisabonoje, 2003 m. vasario 14 d. perlaidotas Rumunijoje, Kurtea de Arge\xc5\xa1 katedroje.'